**Барање бр. 14-10110/1**: Ве молам за информација, согласно кој закон се постапува во врска со донесување на решение за работа со скратено работно време на државен службеник? Дали еднаш донесено решение за работа со скратено работно време има неограничена важност или потребно е по истек на определено време повторно да се разгледа можноста за работа со полно работно време и кој орган е надлежен? Кој орган го донесува решението за скратено работно време?

Одговор :

Согласно Законот за работните односи („Службен весник на Република Македонија“ бр.62/05, 106/08, 161/08, 114/09, 130/09, 50/10, 52/10, 124/10, 47/11, 11/12, 39/12, 13/13, 25/13, 170/13, 187/13, 113/14, 20/15, 33/15, 72/15, 129/15, 27/16, 120/18 и „Службен весник на Република Северна Македонија“ број 110/19), со истиот се уредуваат работните односи меѓу работниците и работодавачите кои се воспоставуваат со склучување на договор за вработување, односно работниот однос се уредува со овој и со друг закон, колективен договор и договор за вработување.

Законот за работните односи ги уредува и работните односи на работниците вработени во органите на државната власт, органите на единиците на локалната самоуправа, установите, јавните претпријатија, заводите, фондовите, организациите и други правни и физички лица кои вработуваат работници, доколку со друг закон поинаку не е определено.

Имајќи предвид дека Законот за административните службеници не го уредува скратеното работно време на административните, односно државните службеници, за нив се применуваат одредбите од членот 122 од Законот за работните односи. Со овие одредби се уредува скратеното работно време на работник кој работи помалку од полното работно време (скратено работно време) во согласност со прописите за пензиско и инвалидско осигурување (инвалидност), и прописите за здравствено осигурување (медицинска рехабилитација).

Решение за скратено работно време го донесува работодавачот и истото сметаме дека треба да трае согласно наодот и мислењето на лекарската комисија која ја утврдува можноста за скратено работно време.